C 39/26

ET

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 39/10)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Salată cu icre de știucă de Tulcea“

ELi nr: PGI-RO-02476 – 6.7.2018

KPN ( ) KGT (X)

1. [KPN või KGT] nimetus(ed)

„Salată cu icre de știucă de Tulcea“

2. Liikmesriik või kolmas riik

Rumeenia

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

„Salata cu icre de știucă de Tulcea“ on valge või kollakasvalge kreem, mis põhineb päevalilleõlil ja sisaldab vähemalt 29 % kalamarja, sealhulgas vähemalt 15 % soolatud tervete teradega haugimarja ja kuni 14 % Doonau delta kalade marja (karpkalalaste sugukonda (Cyprinidae) kuuluvatelt liikidelt: harilik koger, harilik särg, harilik roosärg, karpkala väljaarenemata mari; ja ahvenlaste sugukonna (Percidae) liikidelt: koha, ahven), mis on segatud karboniseeritud vee ja sidrunimahlaga.

„Salată cu icre de știucă de Tulcea“ valmistamiseks on vajalikud järgmised toorained ja koostisosad.

Toorained

1. Haugi (Esox lucius) soolatud mari, sisaldus valmistootes vähemalt 15 %, mis teeb sellest peamise koostisosa.

2. Doonau delta kalade soolatud mari, sisaldus kuni 14 %, et tagada optimaalne tekstuur ja viskoossus.

Koostisosad

1. Päevalilleõli

2. Karboniseeritud vesi

3. Pressimise ja kurnamise teel saadud sidrunimahl

4. Jodeerimata kivisool tooraine soolamiseks.

„Salată cu icre de știucă de Tulcea“ füüsikalis-keemilised omadused:

Tunnus MÜ Väärtused Happesus (sidrunhape) % kuni 1 Niiskusesisaldus % kuni 30 Rasvasisaldus % minimaalselt 63 Valk % minimaalselt 6,2 Jodeerimata kivisool (naatriumkloriid) % kuni 5

Organoleptilised omadused:

— homogeenne tekstuur, viskoosne ja püsiv, õli eraldumiseta, valge või kollakasvalge värvusega, nähtavate tervete haugimarja teradega, mille värvus on kuldkollane või punakaskollane ja läbimõõt 2–2,5 mm, olenevalt püügihooajast;

— haugimarja iseloomuliku maitse toob esile Doonau delta kalade mari ning see tuleneb soolamis- ja laagerdamisprotsessist;

— valmistootel on meeldiv ja puhas soolatud ja laagerdatud mageveekalade marja lõhn. Lõhn intensiivistub, kui marjaterad purunevad, kutsudes keelel ja suus esile õrna krõmpsuva tunde;

— võõraste lõhnadeta, selge sidrunimahla lõhnaga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Doonau delta biosfäärikaitseala haldusasutuse poolt geograafilisele piirkonnale (Doonau delta) määratud aastane püügikvoot võib põhjustada haugimarja tarnetes katkestusi. Sel juhul võib haugimari pärineda ka väljastpoolt nimetatud geograafilist piirkonda.

Doonau delta kalamari on tooraine, mis pärineb ainult sellest geograafilisest piirkonnast (Doonau delta). Seda saadakse nimetatud geograafilises piirkonnas karpkalalaste sugukonna (Cyprinidae) kaladelt: harilik koger, harilik särg, harilik roosärg, karpkala väljaarenemata mari; ja ahvenlaste sugukonna (Percidae) kaladelt: koha, ahven.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik „Salata cu icre de știucă de Tulcea“ tootmise etapid toimuvad määratletud geograafilises piirkonnas. Need etapid on järgmised: tooraine varumise protsessid ja tegevused: püük (kui on kohaldatav), marjaterade eraldamine, soolamine ja laagerdamine, õige toorainete ja koostisainete koguse mõõtmine ning segamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

Toote „Salată cu icre de știucă de Tulcea“ märgistus peab sisaldama järgmist teavet:

— toote nimetus „Salată cu icre de știucă de Tulcea“, millele järgnevad sõnad „Kaitstud geograafiline tähis“ või „KGT“;

— tootja nimi;

— kontrolli- ja sertifitseerimisasutuse nimi.

4. Geograafilise piirkonna täpne määratlus

Geograafiline piirkond on Tulcea maakond, mis hõlmab Doonau delta biosfäärikaitseala. Tulcea maakond asub Rumeenia kagutipus Dobrudža põhjapiirkonna keskosas Doonau suudmealal, külgnedes idas Musta merega. Põhjas piirneb see Moldova ja Ukrainaga, edelas Galați maakonna, läänes Brăila maakonna ja lõunas Constanța maakonnaga. Tulcea maakonnakeskuse koordinaadid: 45° N, 29° E.

5. Seos geograafilise piirkonnaga

Taotlus registreerida KGT „Salată cu icre de știucă de Tulcea“ põhineb toote omadustel.

Tootel „Salată cu icre de știucă de Tulcea“ on iseloomulik kalamarjamaitse, mida pehmendab ja toob esile Doonau delta kaladelt pärineva marja maitse ning mis tuleneb soolamise ja laagerdamise protsessist.

Tootel „Salată cu icre de știucă de Tulcea“ on meeldiv ja puhas lõhn, mis on omane sellistele soolatud ja laagerdatud mageveekalade marja valmististele. Marjaterade purunemisel tekib keelel ja suus õrna krõmpsumise tunne ja kirjeldatud lõhn tugevneb.

Toote konsistentsi määrab eelkõige Doonau delta kalamari, mida saadakse geograafilisest piirkonnast püütud kaladelt ja mille ülesanne on luua haugimarjale homogeenne tekstuur.

Tervete teradega haugimarja eriomadus on homogeense massi kuldkollane või punakaskollane värvus.

Valmistoode erineb teistest sama kategooria toodetest selle poolest, et toidu lisaainete (emulgaatorid, stabilisaatorid, paksendajad) asemel kasutatakse Doonau delta kalade marja.

Toode ei sisalda keemilisi lisaaineid ega säilitusaineid (nagu sorbiinhape või naatriumbensoaat). Selle säilivuse tagab kvaliteet. Ainukesed kasutatavad säilitusvõtted on range hügieenistandardi järgimine ja katkematu külmaahela hoidmine tootmisprotsessi, transpordi ja müügi käigus.

Toote „Salată cu icre de știucă de Tulcea“ ja teiste sama kategooria toodete erinevus tuleneb sellest, et seda retsepti kasutatakse ainult geograafilises piirkonnas, kus on suur haugi arvukus.

Teine tegur, mis toodet „Salată cu icre de știucă de Tulcea“ eristab, on pressimise, pigistamise ja kurnamise teel saadud sidrunimahla kasutamine, samal ajal kui teistes sama kategooria toodetes kasutatakse sünteetilisi tooteid: sidrunhapet ja glükoosi.

„Salata cu icre de știucă de Tulcea“ on toode, milles kasutatakse peamiselt geograafilisest piirkonnast pärit tooraineid, ja üks neist (Doonau delta kalamari) on pärit eranditult sellest geograafilisest piirkonnast, mis loob tiheda seose geograafilise piirkonna looduskeskkonnaga.

Geograafiline piirkond – Doonau delta – on magevee kalavarude poolest rikas looduskeskkond, ELi suurim delta, üks ELi suuremaid kompaktseid magevee valglaid ning ühtlasi Rumeenia suurim haugi- ja teiste mageveekalade püügi piirkond.

2008. aastal avaldatud Petre Gâștescu ja Romulus Știucă teadusartiklis „Danube Delta Biosphere Reserve“ („Doonau delta biosfäärikaitseala“) on Doonau delta veekogude puhtus keskkonnakvaliteedi normide alusel hinnatud I klassi. Geograafilise piirkonna vee kõrge kvaliteet mõjutab positiivselt peamiselt kohalike kalavarude organoleptilisi omadusi.

Toode „Salata cu icre de știucă de Tulcea“ esindab kohalikku kalatöötlemistraditsiooni, mis on arenenud toore kalamarja varumisest ja tarbimisest 19. sajandil tänapäevase köögi tarbeks töötlemiseks 20. sajandil.

Kalatöötlemisel põhinev toiduainetööstus on geograafilises piirkonnas toiminud aastakümneid ning seega on kohalikel töötajatel kalatoodete iseloomulike omaduste hindamiseks vajalik ettevalmistus ja kogemus.

Selle tulemusena on haugimarja valmistamise meetod eriomane määratletud geograafilisele piirkonnale.

Protsessis kasutatakse geograafilises piirkonnas välja kujunenud võtteid, nagu marja eraldamine erilise vahendi priboi abil ja selle laagerdamine külvimeetodil. Marjaterad eraldatakse kestadest, kasutades priboi’d koos kalavõrguga. Haugimarja terade üksteisest eraldamise tulemusena saadakse „Salata cu icre de știucă de Tulcea“ homogeenne mass.

Marjaterade eraldamist priboi abil on kirjeldanud Rumeenia teadlane Grigore Antipa oma töös „Studii asupra pescăriilor din România“ („Uurimus Rumeenia kalastuse kohta“) (Bukarest, Rumeenia, Imprimeria Statului, 1895, 80 lk).

Soolamise ja laagerdamise protsess annab tootele „Salată cu icre de știucă de Tulcea“ selle iseloomuliku lõhna ja maitse. Soolamise ja laagerdamise protsessi käigus muutub ensüümide toimel kalamarja maitse. Kerge kuumtöötlemise mõjul see maitse (soolane kerge laagerdumise noodiga) tugevneb ja tugevnenud maitse ongi koostisosa lõplik maitse.

Kohalikud töötajad oskavad oma meelte abil hinnata haugimarja või Doonau delta kalade marja tüüpi, värvi, lõhna ja maitset, selle laagerdumisastet ja viskoossust ning selle tulemusena on võimalik saavutada kvaliteetne toode.

19. sajandil oli geograafilise piirkonna kohalik kogukond mitmerahvuseline (rumeenlased, lipovaanid, ukrainlased, kreeklased, türklased jt) ning sellesse kuulus kohalikke ja sisserännanud reedereid, kaupmehi, meremehi, kalureid ja ka mitmesuguse taustaga kalamüüjaid. Selles kultuuride sulatuskatlas mugandasid kohalikud merekalade marjast valmistatud kalamarjamäärde (salată de icre) retsepti, et kasutada geograafilises piirkonnas saadaolevaid ressursse. Nad asendasid merekalade marja mageveekalade, täpsemalt haugi ja Doonau delta kalade marjaga, ja täiustasid retsepti selle praegusele kujule. „Salata cu icre de știucă de Tulcea“ on asendamatu nimetus geograafilise piirkonna, eriti Doonau delta toitlustus- ja maaturismi ettevõtete menüüs.

Kõik see aitas luua kalapüügitraditsioonide kujunemiseks väga soodsa keskkonna. Seetõttu on toote omaduste ning geograafilise piirkonna (Doonau delta) looduslike ja kultuuriliste tingimuste vahel põhjuslik seos.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://www.madr.ro/docs/ind-alimentara/2018/caiet-sarcini-stiuca/Documentatie-salata-cu-icre-de-stiuca-de-Tulcea.pdf.

(1) ELT L 343, 14.12.2012, lk 1.